Diari Oficial de la Generalitat Valenciana


Sumari del DOGV 5667, del 26-12-2007 (2007/15201)

ORDE de 29 de novembre de 2007, de la Conselleria d'Educació, per la qual es crea una secció d'educació secundària a Dénia.
---------------------------------------------------------------------------------------------------------------------------

### Dades del document

Número de DOGV
:   5667

Data del DOGV
:   26-12-2007

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2007/15813


Data del document
:   29-11-2007

Organisme emissor
:   Conselleria d'Educació

Tipus de document
:   Ordre

Descriptors 

:   * Dénia
    * ensenyament públic
    * ensenyament secundari
    * centre d'ensenyament

ORDE de 29 de novembre de 2007, de la Conselleria d'Educació, per la qual es crea una secció d'educació secundària a Dénia. [2007/15688]  
El mapa escolar de la Comunitat Valenciana contemplava a Dénia dos centres educatius públics per a impartir les ensenyances d'Educació Secundària. Estos instituts són en estos moments insuficients per a atendre la demanda de les ensenyances indicades en el districte escolar Al-03, per la qual cosa resulta necessari la creació d'un nou centre per a atendre les previsions d'increment de la demanda de places escolars.  
Atenent estes previsions, l'Ajuntament de Dénia va cedir a la Generalitat una parcel·la de la seua propietat de 15.198 m² en el sector UOP-C1, per a la construcció del nou centre docent. La cessió del sòl es va adoptar per l'ajuntament en sengles sessions plenàries celebrades el 30 de novembre de 2006 i 7 de maig de 2007, en el marc de col·laboració establit en l'apartat tercer de la disposició addicional quinzena de la Llei Orgànica 2/2006, de 3 de maig, d'Educació i el Reial Decret 2274/1993, de 22 de desembre, de Cooperació de les Corporacions Locals amb el Ministeri d'Educació i Ciència, d'aplicació supletòria a la Comunitat Valenciana.   
Per a albergar l'esmentat centre docent, la societat mercantil Construccions i Infraestructures Educatives de la Generalitat Valenciana, SA (CIEGSA) ha gestionat la construcció d'un nou edifici escolar d'acord amb les exigències establides en el Reial Decret 1537/2003, de 5 de desembre, pel qual s'establixen els requisits mínims dels centres que impartisquen ensenyances escolars de règim general, i en l'Orde de 15 de maig de 1992, de la conselleria de Cultura, Educació i Ciència, per la qual s'aproven els programes de necessitats per a la redacció de projectes de construcció de centres d'Educació Infantil, Educació Primària, Educació Infantil i Primària, Educació Secundària Obligatòria i Educació Secundària Completa de la Generalitat.  
L'edifici escolar està dissenyat per a albergar un centre de 16 unitats d'Educació Secundària Obligatòria i 6 de Batxillerat, no obstant això, el pròxim curs escolar tan sols s'oferirà Secundària Obligatòria, per la qual cosa convé inicialment crear el centre com una secció.  
El centre docent s'ubicarà en instal·lacions provisionals, fins a la finalització de la construcció del nou edifici escolar que serà la seua seu definitiva.  
La disposició addicional octava del Reglament Orgànic i Funcional dels instituts d'Educació Secundària, aprovat per Decret 234/97, de 2 de setembre, del Govern Valencià (DOGV de 08.09.1997), configura les seccions d'Educació Secundària Obligatòria com a centres dependents d'un institut d'Educació Secundària, i faculta a la conselleria d'Educació per a la creació i supressió d'estos centres. L'Orde de 31 de juliol de 1998, de la conselleria de Cultura, Educació i Ciència (DOGV de 20.08.1998), regula les seccions dels instituts d'Educació Secundària.  
La corporació municipal ha manifestat el seu parer en relació amb la creació del centre docent, en compliment del que establix el punt tercer de l'Orde de 31 de juliol de 1998, de la conselleria de Cultura, Educació i Ciència, per la qual es regulen les seccions dels instituts d'Educació Secundària (DOGV de 20.08.1998).  
Fent ús de les competències que m'atorga l'article 28 de la Llei 5/83, de 30 de desembre, del Consell,  
ORDENE  
Primer  
Es crea, dependent de l'Institut d'Educació Secundària Historiador Chabàs de Dénia, codi 73609417, el següent centre docent:  
Província: Alacant   
Localitat: Dénia  
Denominació: Secció de l'Institut d'Educació Secundària Historiador Chabàs.  
Codi: 24556620  
Domicili: c/ Llanxa, 4  
Composició: 8 unitats d'Educació Secundària Obligatòria  
Capacitat: 240 places escolars  
Segon  
1. El centre iniciarà les seues activitats en el curs acadèmic 2007/2008 i oferirà matrícula per a cursar l'Educació Secundària Obligatòria.  
2. El centre impartirà els programes d'educació bilingüe Programa d'Ensenyament en Valencià (PEV) Programa d'Incorporació Progressiva (PIP).  
Tercer  
La Direcció Territorial d'Educació d'Alacant nomenarà l'equip directiu del centre, de conformitat amb el que establixen els articles 131 i 137 de la Llei Orgànica 2/2006, de 3 de maig, d'Educació, i l'Orde de 31 de juliol de 1998, de la conselleria de Cultura Educació i Ciència, per la qual es regulen les seccions dels instituts d'Educació Secundària de la Comunitat Valenciana.   
Quart  
La Direcció General d'Ordenació i Centres Docents determinarà i gestionarà els fons necessaris per a la posada en funcionament i manteniment del centre. Així mateix, el dotarà amb l'equipament i material didàctic necessaris. A este efecte, la Direcció Territorial d'Educació efectuarà l'oportuna i raonada proposta.  
DISPOSICIÓ ADDICIONAL ÚNICA  
El que establix esta disposició s'inscriurà en el Registre de Centres Docents de la Comunitat Valenciana.  
DISPOSICIONS FINALS  
Primera  
S'autoritzen les direccions generals de Personal, de Règim Econòmic i d'Ordenació i Centres Docents perquè, en l'àmbit de les seues competències respectives, adopten les mesures necessàries per a aplicar i desplegar el que disposa la present orde.  
Segona  
La present orde es publicarà en el Diari Oficial de la Comunitat Valenciana i el seu efecte s'entén referit al dia 1 de juliol de 2007.   
D'acord amb el que establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i 10, 14 i 46 de la Llei Reguladora de la Jurisdicció Contenciosa-Administrativa, contra la present orde, que posa fi a la via administrativa, es podrà presentar, potestativament, un recurs de reposició o bé plantejar directament recurs contenciós administratiu, en els terminis i davant dels òrgans que s'indiquen a continuació:  
a) El recurs de reposició s'haurà d'interposar davant del conseller d'Educació en el termini d'un mes a comptar des de l'endemà a la seua publicació.  
b) El recurs contenciós administratiu haurà d'interposar-se davant del Tribunal Superior de Justícia de la Comunitat Valenciana en el termini de dos mesos, a comptar des de l'endemà a la seua publicació.  
València, 29 de novembre de 2007  
El conseller d'Educació,  
ALEJANDRO FONT DE MORA TURÓN